'Nog te seer' om oor klein Henry te praat | Maroela Media
'Nog te seer' om oor klein Henry te praat
Klein Henry Bosman het langer as 'n week ná die ongeluk vasgebyt voor hy Sondag oorlede is. Foto: Facebook
Die vyfjarige Henry Bosman, wat die naweek oorlede is nadat hy onder 'n veeldoelige laaigraaf op sy ouers se plaas beland het, se pa was Woensdag nog te bedroef om oor sy seuntjie se dood te praat.
Mense landwyd en ook in die buiteland het van Vrydag 5 Oktober af vir klein Henry gebid nadat hy tydens 'n fratsongeluk van die laaigraaf afgeval het waarop hy en sy boetie, Ian (3), saam met hul pa op hul plaas in die distrik Petrus Steyn in die Oos-Vrystaat gery het.
Sakkie Bosman (41) het Woensdag aan Maroela Media gesê dis nog te gou om die media oor hul groot verlies te woord te staan. Henry is vroeg Sondagoggend in die privaat hospitaal op Bethlehem oorlede nadat hy sedert die ongeluk in 'n geïnduseerde koma gehou is.
Sy ma, Elle (38), het dag en nag by Henry gewaak en gebid. "Sy gaan soggens net stort by die vriende by wie ons hier op Bethlehem bly," het Bosman verlede week vertel, "maar dan kom sy dadelik terug hospitaal toe."
Amper 2 500 Facebook-gebruikers het by die groep Bid saam vir Henry Bosman aangesluit. Hulle het Sondag hartseer gereageer op die nuus van sy dood.
"Ons kan nie weet hoe julle voel nie," het Marlene Roodt geskryf. "Ons kan julle wel in ons gebede opdra en by Jesus se voete plaas. Mag Hy vertroosting bring."
"'n Engeltjie het huis toe gegaan," was Marie Steyn se trooswoord. "Sy werk op aarde is volbring. Die Leidsman het Henry se pad bepaal. Die Stuurman het deur hierdie ongeluk vir Henry uitgestuur om ander te bereik. Die Roepman het hom huis toe geroep ná afhandeling van sy taak.
"Mag die gesin en ons almal dit aanvaar dat Henry baie spesiaal was voor die aangesig van ons Koning. Laat ons dan, te midde van die hartseer wat die gesin nou ervaar, die Here loof en prys vir Henry se lewetjie hier op aarde."
Henry Bosman In die nuus
Departement herbesin oor lae huurtariewe vir ministers
Skoolhoof maak plan met duur matriekafskeid
So 'n pragtige engeltjie…. Liewe Koning, Heer en Heiland, hou die gesin en familie wat so rou en stukkend is styf vas in die holte van U hand en vertroos hulle. Amen….
Pragtigste seuntjie. Ai , so hartseer. Mag God die ouers, familie en nabye vriende vertroos. Ek kan my eie trane nie beteul nie.
Ag tog! So jammer!
Dit is n tragiese en ongelukkige ongeluk. Baie sterkte aan sy ouers.
Dit kan ek verstaan… Julle is in ons gedagtes en gebede, liewe pappa en mamma en geliefdes van Henry. Mag God julle dra en innig versterk in Sy liefde.